Komentator RTS-a Duško Korać je preminuo jutros u Urgentnom centru. Kako saznajemo poznati komentator je umro oko 9 časova. Podsećanja radi, njemu je pre nedelju dana pozlilo tokom prenosa na odbojkaškoj utakmici.

Korać je rođen 4. jula 1955. u Ivangradu (sadašnje Berane) gde je završio osnovnu školu i gimnaziju. U Beograd je došao 1973., gde je studirao ekonomiju. Ipak, ljubav prema sportu i televiziji odvela ga je u drugu stranu od one koje su studentski dani nagoveštavali.

U Radio-televiziju Srbije, odnosno tadašnju Televiziju Beograd, primljen je preko konkursa 1978, a sedam godina kasnije prvi put pokazuje javno da ne radi baš uvek ono što se očekuje: ponuđen mu je posao ekonomsko-političkog novinara u RTS-u, ali je on rekao svoje malo "istorijsko ne", ostavši veran sportu. A i u sportu je umeo da kaže "ne" nadležnima, jer je 1987. odbio da bude glavni i odgovorni urednik sportske redakcije uz obrazloženje da "urednici RTS-a treba da budu iz Srbije".

Njegovi prenosi sportskih događaja retko koga su ostavljali ravnodušnim. Kako se često isticalo, "oduvek je spadao u kontroverzne komentatore", jer je imao i brojne poštovaoce koji nisu propuštali njegove prenose, kao i žestoke protivnike koji su osporavali njegovu profesionalnost. Najviše je prenosio atletiku, ali i zimske sportove, vaterpolo, odbojku, fudbal, formulu, boks i plivanje.

Popularnost je sticao javnim govorenjem onoga što mnogi misle "a ne smeju da kaže", ali i po tome što je oštro govorio o onima koji uzimaju doping.

Ipak, oštrina njegovih reči umela je da ga košta. Tadašnji direktor RTS-a Aleksandar Tijanić je 2006. suspendovao Koraća na mesec dana zbog narušavanja profesionalnih principa tokom Evropskog prvenstva u atletici. On je tokom prenosa atletike govorio o televiziji B92 i njihovom forumu, a bio je revoltiran zbog zahteva da se smeni zbog kvalifikacija pojedinih takmičara. A on je neobično voleo ruske takmičare, naročito skakačicu s motkom Jelenu Isinbajevu, mada će se dugo pamtiti i njegovi hvalospevi o Juseinu Boltu.

Fudbalske mečeve nije prenosio još od 1990, zbog incidenta na zagrebačkom stadionu Maksimir, kada je Zvonimir Boban udario policajca tokom nereda pred utakmicu Dinamo - Zvezda. Koraćev otac je bio policajac, pa je to doživeo lično.

Pojedini srpski sportisti bili su otvoreno protiv njega, a prema rečima samog Koraća čak i odbojkaš Ivan Miljković želeo da mu se zabrani da prenosi odbojku. Razlog za peticije koju je Miljković prikupljao za njegovu smenu je bio prenos utakmice u kojoj je Korać govorio o njegovoj uobraženosti i lošoj statistici sa prethodnog meča, no Miljković je uspeo da prikupi samo još jedan potpis na taj svoj zahtev.

SAUČEŠĆE

Premijer Srbije Aleksandar Vučić je uputio telegram saučešća RTS-u povodom smrti Duška Koraća.

- Znanje i iskustvo koje je sticao decenijama mu je omogućilo da izveštajima informiše gledaoce ne samo o aktuelnim dešavanjima na terenu, već i o istoriji sporta. Njegovi prenosi, posebno oni sa atletskih takmičenja, nikoga nisu ostavljali ravnodušnim. Neki su to voleli, neki osporavali, ali su ipak svi pratili njegov rad sa komentatorskog mesta. Odlaskom Duška Koraća RTS je izgubio jednog od najiskusnijih i najupečatljivijih sportskih novinara - navodi se u telegramu saučešća.









Blic

